CELEX: 32015R2010
Language: bg
Date: 2015-11-11 00:00:00
Title: Регламент (ЕС) 2015/2010 на Комисията от 11 ноември 2015 година за изменение на Регламент (ЕО) № 1708/2005 на Комисията за установяване на подробни правила за прилагането на Регламент (ЕО) № 2494/95 на Съвета по отношение на общия референтен период за хармонизирания индекс на потребителските цени (Текст от значение за ЕИП)

12.11.2015   
            
            
               BG
            
            
               Официален вестник на Европейския съюз
            
            
               L 295/1
            
         РЕГЛАМЕНТ (ЕС) 2015/2010 НА КОМИСИЯТА
   от 11 ноември 2015 година
   за изменение на Регламент (ЕО) № 1708/2005 на Комисията за установяване на подробни правила за прилагането на Регламент (ЕО) № 2494/95 на Съвета по отношение на общия референтен период за хармонизирания индекс на потребителските цени
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 2494/95 на Съвета от 23 октомври 1995 г. относно хармонизираните индекси на потребителските цени (1), и по-специално член 4 и член 5, параграф 3 от него,
   като взе предвид становището на Европейската централна банка (2),
   като има предвид, че:
   
               (1)
            
            
               В Регламент (ЕО) № 2494/95 се установяват статистическите бази, необходими за изготвянето на хармонизираните индекси на потребителските цени (ХИПЦ).
            
         
               (2)
            
            
               В Регламент (ЕО) № 1708/2005 на Комисията (3) са установени общи правила за определяне на референтния период за хармонизирания индекс на потребителските цени, като този период е определен на 2005 = 100.
            
         
               (3)
            
            
               Промените в класификацията на подиндексите на ХИПЦ и привеждането в съответствие на подиндексите, които са включени в ХИПЦ след въвеждането на 2005 = 100, създават необходимост от промяна на референтния период. Поради това, за да се осигури съпоставимост и релевантност на ХИПЦ, референтният период следва да бъде променен на 2015 = 100.
            
         
               (4)
            
            
               В съответствие с член 13 от Регламент (ЕО) № 2494/95 при приемането на този регламент е взета предвид ефективността на разходите.
            
         
               (5)
            
            
               Мерките, предвидени в настоящия регламент, са в съответствие със становището на Комитета на Европейската статистическа система,
            
         ПРИЕ НАСТОЯЩИЯ РЕГЛАМЕНТ:
   Член 1
   Член 3 от Регламент (ЕО) № 1708/2005 се заменя със следното:
   
      „Член 3
      Референтен период на индекса
      1.   Общият референтен период на ХИПЦ се определя на 2015 = 100. Новият референтен период се използва за пълния динамичен ред на всички индекси и подиндекси на ХИПЦ, като се започне с публикуването на ХИПЦ за януари 2016 г.
      2.   Всички допълнителни подиндекси, които се интегрират в рамките на ХИПЦ, се включват през декември на съответната година на нивото на 100 индексни пункта и се използват считано от януари следващата година включително.“
   
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 11 ноември 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 257, 27.10.1995 г., стр. 1.
   
      (2)  Становище от 1 юни 2015 г. (ОВ C 209, 25.6.2015 г., стр. 3).
   
      (3)  Регламент (ЕО) № 1708/2005 на Комисията от 19 октомври 2005 г. за установяване на подробни правила за прилагането на Регламент (ЕО) № 2494/95 на Съвета по отношение на общия референтен период за хармонизирания индекс на потребителските цени и за изменение на Регламент (ЕО) № 2214/96 (ОВ L 274, 20.10.2005 г., стр. 9).